Author: administrator
Last saved by: viktoria.radvanska
Company: Abyss

Predkladacia správa

Na základe § 4 písm. b) zákona č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a Plánu práce vlády Slovenskej republiky na rok 2014,  predkladá Ministerstvo školstva, vedy, výskumu a športu „Návrh Stratégie Slovenskej republiky pre mládež na roky 2014 – 2020“.
   
              Cieľom predkladanej Stratégie Slovenskej republiky pre mládež na roky 2014 – 2020“ (ďalej len „stratégia“) je nadviazať na priority končiacej koncepcie štátnej politiky s názvom „Kľúčové oblasti a akčné plány štátnej politiky SR vo vzťahu k deťom a mládeži na roky 2008 – 2013^“. 
 
          Predkladaný materiál obsahuje aj prílohu, ktorá definuje východiská tvorby stratégie. Základným východiskom pri tvorbe stratégie bola Správa o mládeži 2010  a podklady oslovených expertov pre jednotlivé témy. Za základné témy stratégie boli určené tematické oblasti Stratégie EÚ pre mládež: vzdelávanie, zamestnanosť, sociálna inklúzia, participácia, dobrovoľníctvo, zdravie a zdravý životný štýl, tvorivosť a podnikavosť, mládež a svet a práca s mládežou. 
 
            Materiál bol pripravovaný v spolupráci s medzirezortnou pracovnou skupinou pre oblasť mládeže v deviatich pracovných skupinách, ktoré mali 151 účastníkov. Pracovné skupiny boli vedené skúsenými facilitátormi s profilom experta, so skúsenosťami s tvorbou dokumentov koncepčného a strategického charakteru. Pracovné skupiny (zasadali v máji a júni 2013) boli tvorené zástupcami štátnej správy a samosprávy, mimovládnych organizácií venujúcich sa špeciálne vybranej téme alebo deťom a mládeži, výskumníkmi a zástupcami praxe. Úlohou pracovnej skupiny bolo reflektovať situáciu na základe expertného podkladu a spoločne zadefinovať, potvrdiť alebo upraviť strategické ciele. 
 
            Návrh stratégie bol konzultovaný v regiónoch v mesiacoch jún a júl 2013 v dvojstupňovom scenári. Prvý deň konzultácií bol venovaný len stretnutiu s reprezentantmi mladých ľudí, ktorí diskutovali o obsahu jednotlivých tém navrhnutých strategických cieľov. Druhý deň bol situovaný ako spoločné stretnutie kľúčových zástupcov štátnej správy a regionálnej a miestnej samosprávy, zástupcov tretieho sektora, rodičov a reprezentantov mladých ľudí (časť vybraná z účastníkov prvého dňa). Názory a odporúčania boli dôsledne zaznamenané, analyzované a zakomponované do obsahu finálneho dokumentu. Regionálnych konzultácií sa zúčastnilo 380 účastníkov.  
 
   Vplyvy na rozpočet verejnej správy súvisiace s plnením cieľov a navrhnutých opatrení budú zabezpečené v rámci schválených limitov dotknutých subjektov verejnej správy na príslušný rozpočtový rok, bez dodatočných požiadaviek na štátny rozpočet.  Materiál v tejto podobe nemá vplyv na podnikateľské  prostredie a sociálne vplyvy, tento bude mať až konkrétna realizácia opatrení navrhnutých v materiáli, predpokladá sa pozitívny vplyv na  informatizáciu spoločnosti. Vplyvy na životné prostredie sa realizáciou stratégie nepredpokladajú.
 
                 Materiál prešiel medzirezortným pripomienkovým konaním bez rozporov.